King Power Stadium

King Power Stadium (tiež známy ako Leicester City Stadium kvôli sponzorským pravidlám UEFA a predtým známy ako Walkers Stadium) je futbalový štadión nachádzajúci sa v Leicesteri v East Midlands v Anglicku. Od roku 2002 je domovom klubu Leicester City, ktorý pôsobí v EFL Championship.

Štadión je na sedenie a má kapacitu 32 262 divákov, čo z neho robí 19. najväčší štadión v Anglicku. Od roku 2021 je štadión domovom aj Leicester City Women.

História

Výstavba 
Predchádzajúci štadión Leicesteru bol na neďalekej Filbert Street. Štadión bol domovom klubu od roku 1891. V priebehu 20. storočia bol postupne modernizovaný a s príchodom Taylorovej správy v januári 1990, ktorá požadovala, aby všetky kluby v dvoch najvyšších divíziách mali do augusta 1994 štadióny len na sedenie, začali riaditelia Leicester City rozmýšľať nad výstavbou nového štadióna, ale rozhodli sa využiť možnosť prestavby postavením novej tribúny na jednej strane štadióna Filbert Street a umiestnením sedadiel do zostávajúcich tribún, ktoré boli pôvodne na státie. Do sezóny 1994/95 mal štadión kapacitu 21 500 sedadiel.

Premena Filbert Street na štadión čisto len na sedenie sa preklínala s ich postupom do Premier League po sedemročnej neúčasti klubu v tejto súťaži. Zdalo sa, že kapacita 21 500 sedadiel bude dostatočná.

Úspech na konci 90. rokov však zaznamenal nárast davov, čo znamenalo, že prakticky každý zápas na Filbert Street bol vypredaný. Presťahovanie sa na nový štadión sa stalo znovu témou. V tom čase sa niekoľko klubov presťahovalo na nové štadióny, vrátane klubov ako Stoke City a Derby County.

Niektoré časti štadióna – najmä východná a severná tribúna – boli zastarané, čo viedlo trénera klubu Martina O'Neilla k vtipu, že keď ukazoval Filbert Street novým hráčom, kráčal s nimi z hráčskeho tunela chrbtom, aby zabránil pohľadu na východnú tribúnu.

Začiatkom roku 1998 boli oznámené plány na výstavbu nového štadióna s kapacitou 40 000 divákov na Bede Island South. Predpokladom bolo, že sa dokončenie výstavby stihne včas pred začiatkom sezóny 2000/2001, ale 5. januára 2000 sa od týchto plánov upustilo. Predseda John Elsom prisľúbil, že sa zvážia aj iné možnosti, vrátane výstavby štadióna na inom mieste, alebo dokonca ďalšej prestavby Filbert Street. Dodal, že dúfa, že jedna z možností sa zrealizuje do augusta 2002.

2. novembra 2000 boli predstavené plány na štadión s kapacitou 32 000 miest v neďalekom Freeman's Wharf, pričom očakávaným dátumom dokončenia výstavba bola sezóna 2003/2004, hoci už vtedy vznikol predpoklad, že by sa to mohlo stihnúť aj do sezóny 2002/2003. Práce na štadióne sa začali v lete 2001 a do 10. októbra toho roku bolo potvrdené, že nový štadión bude pripravený na sezónu 2002/03.

Štadión bol dokončený včas v lete 2002, pripravený na to, aby Leicester odohral svoj prvý zápas sezóny 2002/03 na tomto štadióne. Začiatok na novom štadióne nebol ľahký. Leicester práve vypadol z Premier League a mal dlh vo výške 30 miliónov libier. Predpokladá sa, že výstavba štadióna klub vyšla na 37 miliónov libier.

Otvorenie 
23. júla 2002 štadión oficiálne otvoril bývalý útočník Leicesteru Gary Lineker. Obrovskými nožnicami prestrihol pásku na ihrisku. 4. augusta 2002 sa na štadióne odohral prvý zápas. Leicester odohral priateľský zápas proti baskickému tímu Athletic Bilbao. Zápas sa skončil remízou 1:1. Účasť bola približne 24 000 divákov (žiadny oficiálny údaj nebol zaznamenaný kvôli problémom s počítačom). Prvý súťažný zápas sa odohral o šesť dní neskôr a Leicester porazil Watford 2:0 pred takmer 31 022 divákmi. Brian Deane strelil oba góly. Leicester ukončil sezónu 2002/03 postupom späť do Premier League a prehral iba dva domáce zápasy v sezóne, napriek tomu, že úvodnú časť sezóny strávil v nútenej správe kvôli svojim obrovským dlhom.

Havária vrtuľníka 
27. októbra 2018 sa vrtuľník Vichaia Srivaddhanaprabhu zrútil na parkovisku pred štadiónom, krátko po štarte z ihriska. Vo vrtuľníku boli v tom čase ďalší štyria ľudia. Pád nikto neprežil.

Priemerná návštevnosť

Referencie

Zdroj 

Futbalové štadióny v Anglicku
Leicester City FC
Šport v Leicestri